ಎಲೆಕ್ಟ್ರಿಕ್ ಕಾರು ತಯಾರಿಕೆಗೆ ಮುಂದಾದ ಆಪಲ್ ಸಂಸ್ಥೆ ಟೆಕ್ ದೈತ್ಯ ಆಪಲ್ ಸಂಸ್ಥೆ ಆಟೋಮೊಬೈಲ್ ಕ್ಷೇತ್ರಕ್ಕೂ ಪಾದಾರ್ಪಣೆ ಮಾಡಲು ಸಿದ್ಧತೆ ನಡೆಸುತ್ತಿದೆ. ಐಫೋನ್ ತಯಾರಕ ಸಂಸ್ಥೆ ಇದೀಗ ಸ್ವಯಂ ಚಾಲಿತ ಕಾರನ್ನ ಅಭಿವೃದ್ಧಿ ಪಡಿಸಲು ಯೋಜನೆ ರೂಪಿಸುತ್ತಿದೆ. 2024ರ ವೇಳೆಗೆ ಈ ಪ್ರಸ್ತಾವಿತ ಕಾರನ್ನ ಲೋಕಾರ್ಪಣೆ ಮಾಡುವ ಗುರಿಯನ್ನ ಆಪಲ್ ಸಂಸ್ಥೆ ಹೊಂದಿದೆ. ಇದು ಮಾತ್ರವಲ್ಲದೇ ತನ್ನದೇ ಆದ ಬ್ಯಾಟರಿ ತಂತ್ರಜ್ಞಾನ ನಿರ್ಮಾಣಕ್ಕೂ ಆಪಲ್ ಸಂಸ್ಥೆ ಕೈ ಹಾಕಿದೆ. ಆಪಲ್ ಸಂಸ್ಥೆ 2014ರಿಂದಲೇ ಈ ಪರಿಕಲ್ಪನೆಯ ಬಗ್ಗೆ ಕೆಲಸ ಮಾಡಲು ಆರಂಭಿಸಿತ್ತು. ಅಲ್ಲದೇ ಈ ಕಂಪನಿ ತನ್ನ ಆಟೋ ಉದ್ಯಮಕ್ಕೆ ಪ್ರಾಜೆಕ್ಟ್ ಟೈಟಾನ್ ಎಂಬ ಹೆಸರನ್ನೂ ನೀಡಿತ್ತು. ಆದರೆ 2016ರ ಸುಮಾರಿಗೆ ತನ್ನ ಈ ಯೋಜನೆಯನ್ನ ಕೈಬಿಟ್ಟಿತ್ತು. ಆದರೆ ಇದೀಗ ಮತ್ತೊಮ್ಮೆ ಹೊಸ ಪ್ಲಾನ್ನೊಂದಿಗೆ ಆಟೋಮೊಬೈಲ್ ಕ್ಷೇತ್ರಕ್ಕೆ ಪದಾರ್ಪಣೆ ಮಾಡಲು ತಯಾರಿ ನಡೆಸಿದೆ. ಎಲೆಕ್ಟ್ರಿಕ್ ಕಾರಿನ ತಯಾರಿಕೆಗೆ ಮುಂದಾಗಿರುವ ಆಪಲ್ಗೆ ಅಗ್ಗದ ಬೆಲೆಯಲ್ಲಿ ಬ್ಯಾಟರಿಯನ್ನ ತಯಾರಿ ಮಾಡುವ ಅವಶ್ಯಕತೆ ಇದೆ. ಆದರೆ ಬ್ಯಾಟರಿಯನ್ನ ತಯಾರಿಸೋದು ಸುಲಭದ ಕೆಲಸವಲ್ಲ. ಏಕೆಂದರೆ ಸಂಪೂರ್ಣ ಕಾರಿನ ಕ್ಷಮತೆ ಬ್ಯಾಟರಿಯ ಗುಣಮಟ್ಟದ ಮೇಲೆಯೇ ಅವಲಂಬಿತವಾಗಿರುತ್ತೆ. ಈಗಾಗಲೇ ಮಾರುಕಟ್ಟೆಯಲ್ಲಿ ಹೆಸರು ಮಾಡಿರುವ ಎಲೆಕ್ಟ್ರಾನಿಕ್ ಕಾರು ತಯಾರಕ ಟೆಸ್ಲಾ ಕಂಪನಿಯನ್ನ ಹಿಂದಿಕ್ಕುವ ಸವಾಲು ಆಪಲ್ ಮುಂದಿದೆ.